閣學袁侍郎以朝鯉豢龍兩圖見寄索和 朝鯉
作者：魏了翁
朝代：宋

paragraphs: 物生宇宙間，巨細統有宗。
鱗蟲三百餘，厥長稱維龍。
滃霧彌六合，神淵閟千重。
維時赤鯉公，坐制纖鱗窮。
纖鱗何足言，什百來追蹤。
亦有橫江鱗，望洋喪其雄。
于于圉圉然，等辨殊卑崇。
一鱖掉頭去，恝然若將終。
三公不易介，誰謂惠不恭。
魯生陋漢儀，商皓嬰秦鋒。
行吾之所安，匪以驚愚庸。
又如秦漢後，俗學千載同。
卓哉無極論，上配禹孟功。
吾言聊自警，毋誚惟少通。